khistorydata/jeongjo-sjw-relations huggingface dataset:
정조 18년
甲寅九月初二日未時上御便殿科次入侍時右承旨洪仁浩假注書具得魯記注官金良倜承膺祚讀券官右議政李秉模行副司直金載瓚李義弼對讀官司直李太亨金啓洛司果李相璜洪大協以次進伏訖上曰此題甚難矣以元會鴻濛之義爲命旨排鋪則當完全無欠而雖以若伯若叔直爲命意文若圓好則亦非外題也秉模曰聖敎然矣老熟之文不當如是命義而旣曰兄弟又曰十二人則以此做去亦無不可矣上命載瓚義弼分考上曰試所承旨收券畢後入來賤臣承命出傳與沈晉賢偕入進伏上曰今榜取十二人命仁浩書傳敎曰秋到記殿講居首生員朴廷儉所對勝於所誦栍亦純通製述賦三中居首進士任天常昨日泮製魁券快免近來弊臼御批嘉奬而今又大闡竝依例直赴殿試製述之次生員閔致福進士李膺禧李基讓直赴會試講通進士閔令儒幼學丁載暹朴師晉製述之次進士申頤朝生員鄭國輝鄭遂龜各給二分講略粗幼學金致龍等八人製述次上進士李星源等五人各賜紙一卷入格儒生皆令明日待令上曰講純通人及製述壯元人今日來待秉模曰冬至正使洪良浩纔已敍用矣自前多有稟旨還付之例今亦依此爲之何如上曰依爲之出擧條上曰昨日展謁之路駕過觀旂橋迎鑾儒生至於二百餘人云故使之應製取百儒更試詩賦其中魁等先下內閣卿果見之否秉模曰臣於閤外見之而諸作無非富手也上命試官以下先退秉模等以次退出上曰欲出應製榜檢校直閣徐榮輔大司成南公轍入侍賤臣承命出傳與榮輔公轍偕入進伏上曰更試百儒欲取五十而入格夥然取捨極難矣賦鋪頭以庚申題用庚申字卽是近日弊臼皆以違格拔之矣命榮輔公轍讀券御考御批詩賦各取二十五人上曰應製高等儒生來待與直赴殿試人同爲入侍賤臣承命出傳與朴廷儉任天常韓象洪金師範辛景愈睦允中金綱金明淳李光顯洪聖肇李基弘趙學春金碩鉉等偕入進伏上命仁浩直赴人呼來塗墨畢命廷儉天常先出上敎入格儒生等曰爾等今番應製皆是合作也予心之好不啻若親製深庸嘉尙旣有高等頒經之敎爾其祗受退去也命明淳進前曰放翁之題當用放翁之詩而爾能多用放翁文字極可嘉也僉議以忽於做題欲置次等而予獨排衆論書高等有御批者爾其受覽也敎學春曰爾是實才也屢次優等予庸嘉乃三中皆賜紙筆而爾則以奬勸之意特賜一經矣仍命仁浩書傳敎曰昨於秋謁之行駕過聖廟下輦也食堂諸生甚夥然命題使卽應製燭刻之限或未致意取優等百儒又使之更試取五十人幾乎人人得意券券合作勤孜攻業甚可嘉也詩二下一進士韓象洪賦二下一生員李光輔詩二下生員金致範賦二下生員辛景愈各賜新印三經中一經詩三上進士睦允中金綱金明淳賦三上進士李光顯生員申百祿各賜新印四書中一件詩三中生員洪聖肇進士李基弘趙學春尹永輝賦三中進士金碩鉉各內下壯紙二卷御用筆三枝翰林風月墨一笏詩三下生員李是釬幼學尹進士蔡弘臣生員鄭遂龜賦三下進士金處明李翼宋文顯趙道宇生員洪準源姜忠永趙相羽進士金相任等各內下壯紙一卷詩次上進士兪孟煥生員睦黃中進士安周彬生員李弘謙朴師燮進士李靖模朴長暻鄭得中趙經鎭玄承祚崔英弼安光宇賦次上進士兪應煥生員鄭祖榮沈鍈張漢栻進士李躋賢尹烷生員權思永進士李卿尹幼學嚴蓍生員李厚延鄭日泰進士尹孝植各賜差備筆二枝尙方墨一笏入格人皆令來待親受事其令泮長知悉上敎公轍曰到記及應製入格人已召見外皆令明日來待仍命退諸臣以次退出
정조 18년
行都承旨沈煥之坐行左承旨沈晉賢坐行右承旨金履成未肅拜左副承旨洪仁浩坐直右副承旨李晉秀坐直同副承旨尹致性坐注書鄭文始病一員未差假注書具得魯仕李允謙仕直事變假注書尹致永仕
정조 18년
尹致性啓曰來初五日朝參日次矣敢稟傳曰停
정조 18년
尹致性啓曰大司憲蔡弘履執義李秉喆呈辭掌令尹序東未肅拜掌令安策持平李益洙李瑞朝在外監察茶時之意敢啓傳曰知道
정조 18년
傳于金履成曰右承旨入侍
정조 18년
傳于金履成曰應製入格儒生入侍
정조 18년
傳于金履成曰到記入格儒生入侍
정조 18년
傳于李晉秀曰左副承旨入侍
정조 18년
刑曹參議前望單子入之鄭致淳落點
정조 18년
摠管前望單子入之李邦榮權落點
정조 18년
以左承旨林濟遠牌不進推考傳旨傳于李晉秀曰有除輒違從重推考更爲牌招
정조 18년
傳于李晉秀曰左承旨違牌勿施更爲牌招
정조 18년
以東堂文科監試官望筒傳于沈晉賢曰此單望也單望豈可點下乎未差之代宜卽微稟差代書入而不此之爲憲府首堂從重推考當該承旨亦爲推考政官牌招開政
정조 18년
有政吏批判書李致中參判黃昇源進參議未差行都承旨沈煥之進以安策爲掌令任希存爲校理閔鍾顯爲知敦寧李義弼爲同敦寧徐榮輔爲禮曹參議朴宗甲爲兵曹參議丁範祖李鼎運爲同義禁申大尹爲司成閔師宣爲吏曹正郞金載一爲監察金履鎬爲戶曹正郞李瑞朝爲持平裵重述爲順懷墓守衛官舍人單李肇源校書著作單趙萬元冬至書狀單沈興永依定式復差折衝金元泰今加嘉善加資事承傳姜世靖爲掌苑奉事
정조 18년
兵批判書具庠進參判柳誼入直參議金履翼參知朴宗甲病同副承旨尹致性進以康一鳴爲同知安昌君燝爲副摠管姜碩傳爲慶熙將鄭學畊爲慶尙左水使李道善爲全羅兵虞候李明祿爲右水虞候申大謙爲訓鍊都正副護軍兪鉉章崔烜副司直閔台爀鄭致淳李益運李景溟朴載淳李東宇副司果曺喜有李東冕
정조 18년
沈晉賢以弘文館言啓曰校理權坪旣有只推之命副校理洪樂游由限已過與新除授校理任希存一體牌招察任何如傳曰允
정조 18년
以校理任希存權坪副校理洪樂游牌不進罷職傳旨傳于沈晉賢曰只推其中有實病人許遞其餘更爲牌招
정조 18년
傳于李晉秀曰侍衛入來旣在闕中不卽肅謝慶尙左水使鄭學畊罷職
정조 18년
傳于李晉秀曰摠使雖是閑局名曰將任豈可久曠統制使催促辭朝
정조 18년
傳于李晉秀曰又復違牌處義太過行左承旨林濟遠推考更爲牌招入直
정조 18년
傳于李晉秀曰臺評今不可追提大臣筵奏亦不過體例間事則有何鐵限輒事違越至於今日三牌不進而極爲寒心行左承旨林濟遠高寧縣監除授當日辭朝時任縣監付京職
정조 18년
傳于李晉秀曰承旨前望單子入之
정조 18년
以刑曹參議鄭致淳牌不進罷職傳旨傳于尹致性曰只推
정조 18년
尹致性啓曰右邊捕盜大將申大謙以武二所試官明日慕華館出去矣所授命召及大將牌傳令牌何以爲之敢稟傳曰仍佩往來
정조 18년
沈煥之以吏曹言啓曰來乙卯式年文科東堂初試試官中時無職名人員令該曹口傳付軍職何如傳曰允
정조 18년
李晉秀以戶曹言啓曰卒奉朝賀鄭存謙致仕以後祿俸相考年條磨鍊則自辛亥正月至今八月合四十五朔祿米五十一石太三十九石謹奉傳敎輸送本家之意敢啓傳曰知道
정조 18년
沈晉賢以禮曹言啓曰今此式年文科東堂初試一所設場於本曹矣上直郞廳依例朝房直宿之意敢啓傳曰知道
정조 18년
沈晉賢以禮曹言啓曰卽接四館所牒報則壬子正月十六日春到記殿講入格幼學金鳳仁鄭潤朴思默給一分同年七月十九日秋到記殿講入格幼學李景運金鎭昊盧給一分同年十二月十四日日次儒生殿講入格幼學金鍾文給一分癸丑二月初八日春到記殿講入格幼學金玒鄭時善給二分同年十月十一日日次儒生殿講入格幼學愼宜學給二分甲寅二月十一日春到記殿講入格幼學鄭敬翰安彝鼎田垕朴在益車翊修崔楨衍尹匡烈張灝給二分同年九月初二日秋到記殿講入格幼學丁載暹朴師晉給二分事命下而依例許赴事報來矣幼學金鳳仁鄭潤朴思默李景運金鎭昊盧金鍾文金玒鄭時善愼宜學鄭敬翰安彝鼎田垕朴在益車翊修崔楨衍尹匡烈張灝丁載暹朴師晉依例許赴於今式年文科初試較藝等第之意分付何如傳曰允
정조 18년
李晉秀以備邊司言啓曰本司武郞廳柳春源奔走勤仕已滿十五朔依例六品遷轉事捧承傳施行何如傳曰允
정조 18년
李晉秀以備邊司言啓曰卽見禮曹粘目則枚擧東萊府使尹弼秉狀啓以爲裁判倭以公作米退限事出來而當初作米退限實出於一時特恩則看作前例限年出來極爲痛駭更加責諭使不得提說至於許接自是前例所贈宴禮單雜物令該曹照例磨鍊下送爲辭而裁判出來者勿論所幹之何事姑許接待旣有已例事係邊情請令廟堂稟處矣已出來之差倭分付本府及該曹其所接待之節使之依例擧行至於公作米退限此乃從前特恩則不可視爲應行每每請退嚴加責諭使之卽爲還送禮單等物照例擧行之意分付該曹何如傳曰允公作米退限事旣多特許之例今番亦爲許施事分付可也
정조 18년
尹致性以義禁府言啓曰時囚罪人鄭濂考律勘放後草記事命下矣鄭濂京畿監司徐龍輔啓本內素以邑底居生之人難掩出入官府之跡而雖以衙門咆喝歷階呈狀等事觀之常時頑濫可以推知其罪狀令攸司稟處罪取考律文則大明律不應爲條有曰凡不應得爲而爲之事理重者杖八十大典通編禁制條有曰私出入官府者杖一百名例有曰二罪俱發以重者論推斷條有曰犯私罪杖一百決杖告身盡行追奪雜令條有曰王府決杖者代以金贖矣鄭濂從重論杖一百收贖告身盡行追奪放送之意敢啓傳曰知道
정조 18년
甲寅九月初三日辰時上御熙政堂入格儒生入侍時右承旨洪仁浩假注書具得魯記注官金良倜承膺祚檢校直閣徐榮輔以次進伏訖儒生等以次入就位上曰儒生次第升殿奏姓名可也李翼進伏奏姓名上曰老儒而自書故入格而今番則不知善作矣爾年今幾何翼曰六十三歲矣李是釬奏姓名上曰爾之所居何地是釬曰以江原道功令生上來矣上曰功令則果善對而程文則未善做矣尹奏姓名上問居住曰在羅州矣上問工夫曰詩賦各做千首矣上曰汝進士乎曰以幼學參迎鑾班矣蔡弘臣奏姓名上曰爾詩佳作也鄭遂龜奏姓名上曰到記亦入格耶遂龜曰入格矣兪孟煥奏姓名上曰卽次上壯元耶不能善作更加意也安周彬奏姓名上曰做工何如周彬曰做詩三百首矣朴師燮奏姓名上曰爾在何處師燮曰住文川矣上曰體似鄕儒故入格此後善爲致力也李弘謙奏姓名上曰爾之程文可謂善手做工爲幾何弘謙曰詩則爲五百首表則爲六百首矣上曰觀華城應製乎弘謙曰以新築室不得應試矣上命仁浩書傳敎曰今番應製連日入格其才可尙無論準式與否生員李弘謙每朔應製特爲許赴事下諭于水原留守李靖模奏姓名上曰入格再次耶靖模曰春到記亦入格矣朴長暻奏姓名上曰自書乎長暻曰自書矣上曰老儒也年幾許長暻曰五十九矣鄭得中奏姓名上曰爾住何鄕得中曰居南陽矣上曰每每入格實才也趙經鎭奏姓名上曰工夫何如經鎭曰表詩各做三百首矣玄承祚奏姓名上曰做詩幾首耶承祚曰爲千首矣崔英弼奏姓名上曰汝父歸鄕耶英弼曰有承傳故留京矣上敎仁浩曰隨卽擬用之意申飭銓曹也安光宇奏姓名上曰爾作何乃如是試卷有御批出給可也金處明奏姓名上曰與處巖爲幾寸耶處明曰爲六寸親矣上曰處巖以每番壯元之人今番僅爲次上故拔之矣宋文顯奏姓名上曰年幾何文顯曰五十一歲矣趙道宇奏姓名上曰爾之入格爲幾次道宇曰三次矣洪準源奏姓名上曰前亦應製耶準源曰以居鄕之故不得應試矣姜忠永奏姓名上曰做工幾何忠永曰賦則做四百表則做五百矣上曰居住何地忠永曰在楊州矣趙相羽奏姓名上曰曾亦入格否相羽曰入格矣兪應煥奏姓名上曰工夫何如應煥曰表賦各做三百首矣鄭祖榮奏姓名上曰汝兄弟工夫之優劣何如祖榮曰臣則做表五百首臣弟則做三百首矣沈鍈奏姓名上曰爾則工夫何如鍈曰賦表各做二百首矣張漢栻奏姓名上曰在何地漢栻曰居長連矣上曰賦工幾何漢栻曰做二千首矣李躋賢奏姓名上曰爾則做得幾許首耶躋賢曰做賦千首表三百首矣尹烷奏姓名上曰爾則做幾首耶烷曰做賦五百首矣權思永奏姓名上曰爾住何方而做工何如思永曰居豐基而賦則做千首策則做四百首矣李卿尹奏姓名上問居住卿尹曰在坡州矣上問工夫卿尹曰表做九百首詩做千首賦則做百首矣鄭日泰奏姓名上曰何在日泰曰居交河矣上曰所作幾何日泰曰表賦則僅做百首詩則做二百首矣嚴蓍奏姓名上曰爾誰之族耶蓍曰耆之弟也李厚延奏姓名上曰爾之近族有立朝者乎厚延曰趾永爲臣五寸姪矣上曰做工何如厚延曰做賦五百首矣尹孝植奏姓名上曰爾兄弟三人皆應製耶孝植曰兄弟應製耶上曰爾年幾何孝植曰年今二十二歲矣李光輔尹永輝申百祿追入進伏奏姓名上敎百祿曰爾之應製賦善作矣做得幾何百祿曰做五百首矣上曰到記講及製述入格儒生亦爲升殿奏姓名可也閔致福進伏奏姓名上曰爾今番作非得意筆也以汝相貌以汝成就豈有不做科之理乎日後更加肆力也李膺禧奏姓名上曰工夫何如膺禧曰做詩千首矣李基讓奏姓名上曰昨日入庭時班首耶年今幾何基讓曰五十歲矣上曰首句及鋪頭異於他作矣申頤朝奏姓名上曰與夔朝工夫孰勝頤朝曰做賦之首同爲四百矣鄭國輝奏姓名上曰做工幾何國輝曰賦爲三四百矣上曰奏對之辭豈可如此乎萬萬駭然分付成均館停擧可也李憲琦奏姓名上曰爾齋任乎憲琦曰學齋任矣閔令儒奏姓名上曰文義善對矣亦能製述耶令儒曰以製述屢屈故兼治講經矣上曰在於何方令儒曰本在羅州而近日築室華城矣丁載暹朴師晉宋應奎金致龍金益耜朴昌擧白世春權傛尹德年各奏姓名以次退就位命頒賞紙筆墨有差引儀唱禮諸生跪受行四拜以次退出命書傳敎曰同副承旨許遞前望單子入之待下批牌招察任上曰近日三司之無端不詣臺何也向者次對之後事端妥帖而臺臣又復逡巡若是則當竝與傳啓而不爲賜批承旨出去招致三司吏嚴飭可也仍命退諸臣以次退出
정조 18년
甲寅九月初三日辰時上御重熙堂左副承旨入侍時左副承旨李晉秀假注書李允謙記注官金良倜承膺祚以次進伏訖上曰提調入侍賤臣承命出傳與藥房提調徐有防醫官周命新偕入進伏上曰王大妃殿湯劑更爲議定可也命新曰祛濕之劑不可不進御而大羌活湯加減製之則人蔘雖不入極其平順且祛濕流氣以此進御數三貼似好矣上曰莫重湯劑以汝一人之見不可議定退與李敬培丁希泰等同爲議入可也命醫官先退上曰呈辭摠管許遞與未差之代前望單子入之出榻敎上曰刑曹參議前望單子入之待下批牌招察任出榻敎命書傳敎曰何時出牌尙不入來同副承旨兪漢寧遞差前望單子入之待下批牌招察任命書榻敎曰王大妃殿進御開結舒經湯停止行濕流氣飮自今日一貼式煎入又命書榻敎曰進御加減逍遙散前方中去前胡一貼煎入命退諸臣以次退出
정조 18년
行都承旨沈煥之病行左承旨沈晉賢坐右承旨洪仁浩坐左副承旨李益運坐右副承旨李晉秀坐直同副承旨尹致性坐直注書鄭文始病一員未差假注書具得魯仕李允謙仕直事變假注書尹濟弘仕
정조 18년
沈晉賢啓曰玉堂備員間視事頉稟之意敢啓傳曰知道
정조 18년
尹致性啓曰大司憲蔡弘履執義李秉喆掌令尹序東未肅拜持平李益洙李瑞朝掌令安策在外監察茶時之意敢啓傳曰知道
정조 18년
沈晉賢啓曰行右承旨金履成今日不爲仕進卽爲牌招何如傳曰牌招
정조 18년
沈晉賢啓曰日次儒生殿講秋展謁還宮日更稟事命下矣以何日爲之乎敢稟傳曰明日爲之雖値殿座此時民事一心憧憧次對使之依例來會
정조 18년
傳于沈晉賢曰左承旨入侍
정조 18년
傳于尹致性曰舟橋司堂上入侍
정조 18년
傳于沈晉賢曰明日之爲殿講蓋爲渠輩之初試也受點書啓置之館學居齋幼學使之一竝應講通以上當給初試付於再明日終場而策文渠輩似未嫺別試箴銘頌定座次此是特敎初試之類今番則勿爲出齋事令大司成知悉
정조 18년
有政吏批判書李致中式暇參判黃昇源進參議未差行左承旨沈晉賢進啓曰判書李致中式暇參議未差小臣獨政未安何以爲之敢稟傳曰仍爲之以閔台爀爲大司憲朴基正爲大司諫高宅謙爲執義尹羽烈爲副校理尹益烈沈興永爲修撰崔昌迪爲洪川縣監工曹佐郞單徐季修遞付京職事承傳成均博士申溥承慶恒韓啓翼學錄鄭宗鉉以上竝單付贈吏判鄭志式贈左贊成例兼贈吏參鄭台一贈吏判例兼以上判義禁鄭好仁兩代學生金演贈戶佐孝行卓異贈職事承傳
정조 18년
兵批判書具庠進參判柳誼入直參議金履翼參知朴宗甲病同副承旨尹致性進啓曰慶尙左水使今當差出而擬望之人乏少未準朔禁軍將竝擬何如傳曰允以李敏輔爲知事朴明勳爲訓鍊僉正李顯道爲都摠都事李秉喆爲副護軍蔡弘履金履成尹長烈兪漢寧朴宗來洪樂游爲副司直尹悌東李益賢爲副司果李晉漢爲慶尙左水使
정조 18년
沈晉賢啓曰應敎李相璜陳疏徑出校理權坪任希存牌不進玉堂上下番俱空事甚未安今日政新除授玉堂竝卽待下批牌招以爲推移入直之地何如傳曰允違牌兩玉堂情勢似欲一伸許遞今日政差出
정조 18년
沈晉賢以吏批言啓曰尙衣院僉正洪守榮呈狀內矣身素患痰癖之症當此換節之時一倍添劇萬無供職之望云身病旣如此則不可强令察任今姑改差何如傳曰允
정조 18년
吏批再政以洪善養爲尙衣僉正尹序東安策爲校理冬至兼謝恩使單洪良浩還付事承傳洪克浩姜文會爲掌令洪良浩爲知經筵尹師國爲知春秋李致中爲內贍提調沈煥之爲內資提調崔景岳爲宗簿正朴命球爲宗簿主簿李義弼爲同春秋
정조 18년
沈晉賢啓曰日次儒生殿講明日爲之事命下矣處所何處爲之乎敢稟傳曰便殿爲之
정조 18년
尹致性啓曰明日次對兩司當爲進參除在外外未肅拜人員竝待開門牌招何如傳曰自當入來豈可請牌乎
정조 18년
以校理尹序東副校理尹羽烈修撰尹益烈牌不進罷職傳旨傳于李晉秀曰只推
정조 18년
以文所試官徐有成尹益烈尹行直牌不進罷職傳旨傳于沈晉賢曰只推
정조 18년
傳于尹致性曰坐直承旨入侍
정조 18년
沈晉賢以承文院都提調意啓曰奉安閣今方修改本閣奉安文書依近例限畢役間權安于內司僕寺本院郞廳守直之意敢啓傳曰知道
정조 18년
李晉秀以漢城府言啓曰今日武一所監試官以洞任之不爲來待事捉致南部書員使令至於決杖云部隷之無得任自推治旣有特敎定式且況月前因照訖試官之推治飭敎何等截嚴則部隷雖有可治之罪所當移文臣府以爲査治之地而不此之爲有此犯科之擧者揆以事體極爲可駭當該監試官罪狀令攸司稟處何如傳曰雖以奉命史官之體重而未及知有受敎者猶且不爲饒貸則史官勘罪未過旬餘又有此所謂監試官之故犯究厥所爲萬萬痛駭雖曰不知不知亦罪當該監試官爲先問名畿沿定配監試官之事試官雖難論罪豈可不爲挽止乎該所試官一竝罷職
정조 18년
尹致性以兵曹言啓曰卽接西所衛將洪澤淳牒報則明禮門東邊內宮墻一間半許頹落處今已改築云把守軍兵還爲入直之意分付何如傳曰允
정조 18년
尹致性以兵曹言啓曰內司僕南邊槐木一株顚仆於宮墻瓦子及蓋板破傷處拱北門內檜木一株顚仆於宮墻瓦子脫落處集春門內樹一枝折落於宮墻瓦子脫落處今已修改晝察夜巡軍兵解送之意分付各該營何如傳曰允
정조 18년
尹致性以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 18년
尹致性以備邊司言啓曰頃因馬島議聘書契退却別幅一體捧納之意纔已行會於萊府矣在前不爲許接之時回禮單亦必參酌磨鍊而今番則旣承筵敎仰體柔遠之德意特爲依例磨鍊之意分付該曹何如傳曰允
정조 18년
尹致性以備邊司言啓曰卽見南兵使李裕狀啓則以爲厚州蓮池坪祥覇坪都野坪等地流入民戶爲八十八戶人口爲一百九十名而査問其原籍官則會寧等七邑之人自昨年秋冬次次流入掘土爲幕斫木結巢翻土播種廣墾原野一倂驅逐則號呼不去邊上事體雖極嚴重數百民生不可不念故姑待收穫逐出而松田麻田民人入居後彼人莫售前習果有已驗且厚州周遮爲三百餘里土地膏沃峰巒重疊素稱産蔘之地而人烟不通故彼人之潛越採牧恣意爲之則以其零星戍卒只恐生梗不能禁制而厚州之初置僉使在於康熙甲寅其後丙寅我國人犯越適出於厚州至於革罷古人設置意亦有在則厚州之復設誠甚便好竝請令廟堂稟旨分付矣厚州形便故相臣南九萬疏指陳甚詳就其中利害之較然者有三一則三甲形勢極其孤絶脫有緩急無可相救而厚州之地則郊野廣闊土地肥沃地形漸下風氣頗溫霜降最晩五穀皆熟大異於三甲之崎嶇瘠薄寒苦又甚設邑於此可作三甲輔車之依也二則萬有一彼人謂本已有復據廢地一踰烏蔓嶺直入別害則廟坡以北諸堡及三甲皆在賊背自別害至咸興雖三百餘里其間民居鮮少如入無人之境設邑於此可作咸興藩籬之固也三則厚州復設之後自作魚面江口神方廟坡等諸鎭實爲內地皆可革罷而鎭民之苦可除也凡此數條皆出於積費籌度不是造次間懸空說去則其爲確論庶可無疑而及夫設鎭之後適有犯越之事乍施旋罷竟失實效豈非可恨之甚者乎犯越之憂江邊諸邑鎭之所同非獨厚州爲然故相亦已論之詳矣今距其時雖已百餘年之久建州之雄長如舊彼居之絶遠如舊三甲之彫弊諸堡之困疲視其時更有甚焉先設一鎭於已試之地以爲實邊固圉之道恐非失計而僚相及諸宰之論或不無參差邊門之事在所難愼前此流入之民則勿爲驅出使之安業稍觀來頭更議設施實合事宜以此分付亦令道臣採探設鎭便否爛漫商量論理狀聞後稟處何如傳曰民居與關防俱有所益泉甘而土肥與後設之茂山無異云則一因而一罷特由適然且況去昔甲寅百二十年之後又有此議事若有所待地勢向陽五穀登熟樂赴之民戶逐出一款非所可論長津不毛無人之境猶爲關防而設邑則是地之曾爲邑治而樂生而好居之處乎至於犯越之慮沿江一帶十倍有甚則此而云云未知其然然僉使之先爲移置邑治之眞箇復設當否分付道伯使之細入商量指陳形便可也
정조 18년
尹致性以壯勇營言啓曰本營軍兵等中日試射時鳥銃沒技人依節目別單書入之意敢啓傳曰知道
정조 18년
尹致性以訓鍊都監言啓曰本局新差中軍申大謙仍任事草記批旨內嚴飭使之倍道來現後草記可也事命下矣中軍李應爀今已來現之意敢啓傳曰知道
정조 18년
尹致性以訓鍊都監言啓曰因兵曹草記明禮門東邊內宮墻一間半許因松木一株顚仆頹落處今已修築把守金虎門軍十名還入直所將校解送之意敢啓傳曰知道
정조 18년
尹致性以訓鍊都監言啓曰因兵曹草記拱北門內檜木一株因風顚仆於西邊新築墻上瓦子一間許脫落處今已修改晝察夜巡廣智營軍八名還入直所將校解送之意敢啓傳曰知道
정조 18년
尹致性以御營廳言啓曰內司僕南邊宮墻蓋板二間許及集春門南邊宮墻蓋瓦一間許壓傷處今已修改晝察夜巡將卒卽爲撤巡之意敢啓傳曰知道
정조 18년
尹致性以武一所試官意啓曰臣所今日平明開場擧子捧單數自天字至黃字半字合爲二百三人而先自木箭試取之意敢啓傳曰知道
정조 18년
尹致性以武一所試官意啓曰臣所今日木箭應射擧子自天字至玄字一百十六人內具三矢三十六人二矢二十六人一矢十八人入格合爲八十人而玄字未畢試日暮姑停之意敢啓傳曰知道
정조 18년
尹致性以式年武二所試官意啓曰臣所擧子自天字至玄字半字捧單元數一百四十四人今方開場先取木箭之意敢啓傳曰知道
정조 18년
尹致性以式年武二所試官意啓曰臣所今日自天字止玄字半字木箭試取入格八十三人未及試取二十六人日暮姑停之意敢啓傳曰知道
정조 18년
尹致性以義禁府言啓曰咸鏡道文川郡定配罪人韓晩裕分揀事命下矣韓晩裕所到處放送事分付各該道臣之意敢啓傳曰知道
정조 18년
領議政洪樂性箚曰伏以日吉辰良祗謁廟宮聖孝克伸玉體彌康臣民慶幸曷有其極臣於近日一事有可以仰裨孝理之政者玆敢仰聞惟殿下恕其妄而納其愚焉韓晩裕方謫北關聞其老母與故重臣回卺年今八十有二歲矣衰病凜綴有朝夕難支之慮而日索其子日愈多而索愈甚涕無晞時人不堪見云似此切急切悶可矜可哀之情理合有參量之道念其所坐非但晩裕一人其日諸人俱不免涉禁而特是不知不覺之中徒知懲討之爲重反眛干犯之爲罪則漢法寬大曲加原恕不害爲曠蕩之典況南北投竄罰亦施乎又況晩裕情理之有不忍不念者乎顧臣癃疾登筵未易有此煩陳不勝惶恐伏願聖明俯垂諒察特命宥還以廣孝理之治焉云云答曰省箚具悉卿懇韓晩裕之有老母曾亦聞知而年紀之如許情理之如彼果未及慮到何覺之晩也卿箚是矣是矣卽爲分揀仍令畿營三懸鈴知委俾卽歸覲雖於尋常編配篤老侍下皆許收贖而同罪者未聞以他人之親年混施孝理之政箚中曠蕩二字似有所指於言外究厥所犯實係罔赦漢法之寬大嚴於不敬卿須諒之仍傳曰此批答遣史官傳諭止
정조 18년
甲寅九月初四日卯時上御誠正閣左承旨入侍時行左承旨沈晉賢假注書李允謙記注官金良倜承膺祚以次進伏訖上命書傳敎曰下直守令留待又命書傳敎曰右承旨聞有實病故許遞前望單子入之待下批牌招察任又命書傳敎曰政官牌招開政上曰同副承旨入侍出榻敎上曰下直守令入侍出榻敎賤臣承命出傳與同副承旨尹致性高靈縣監林濟遠偕入進伏上敎濟遠曰處義過矣卿若不足責之人則大臣豈必提飭也昨日三違召牌是何事也濟遠曰大臣旣言廉隅則臣雖愚迷譾劣豈不顧官職去就乎上曰似當有節拍故特命外除而今番風雨後念及嶺民未嘗一時弛慮今遣卿矣必着念賙濟苟有所釐革矯救之事直爲上疏限歲前莅任各別濟拯以副特除之意也程道未知幾許去耶濟遠曰七百餘里云矣上曰左承旨必諳此地矣水土何如晉賢曰水土則好矣上曰出自宰列則鎭物治民與他稍異往須善爲之也命濟遠先退命書傳敎曰次對後事端妥帖近日三司非齋日而無端不爲詣臺牌招則亦皆屢違至有若此則竝與新發之啓而不爲賜批之敎而一味逡巡極爲駭然近日行公三司一竝遞差晉賢曰二品官之翌日肅拜自有先後四拜而同義禁李鼎運先行四拜後只受官敎不爲四拜直爲出去體例所在極爲未安推考警責通禮院官員之不善擧行亦爲可駭引儀所當重勘而本院請推之外無他可施之罰何以爲之乎上曰依爲之通禮院官員拿處可也出擧條晉賢曰卽者應敎李相璜以其親病陳疏徑出原疏以停朝市不得捧入矣所當直捧禁推傳旨而此與無端徑出有異推考警責何如上曰依爲之出擧條命退承史以次退出
정조 18년
甲寅九月初四日午時上御重熙堂右副承旨與舟橋堂上入侍時右副承旨李晉秀假注書具得魯記注官金良倜承膺祚舟橋堂上沈頤之以次進伏訖上曰舟橋事已皆措置否頤之曰前堂鄭民始幾多經紀措辦臣不過按而行之申而飭之而已矣上曰船隻事何以定計頤之曰五十隻則欲執留四十餘隻則欲還送矣上曰民情何如頤之曰詳探渠輩物情則皆願撤橋後還歸云矣上曰今年秋事初有庶幾之望矣向者大風多被損傷云念不少弛矣頤之曰風災之餘雖多所害日候差晩出場姑遠且沿路諸邑則所見甚好云矣頤之曰今秋當濬川而財不敷晷漸短以臣愚意則待明春日力稍長財力稍裕擧行似好矣上曰唯頤之曰臣於舟橋多有檢飭事而旣是城外故不敢擅自出去矣上曰從便往來也仍命退諸臣以次退出
정조 18년
甲寅九月初四日酉時上御重熙堂坐直承旨入侍時同副承旨尹致性假注書李允謙記注官金良倜承膺祚以次進伏訖上命書榻敎曰進御加減逍遙散一貼煎入命退承史以次退出
정조 18년
行都承旨黃昇源坐行左承旨沈晉賢坐直右承旨洪仁浩坐左副承旨未差右副承旨李晉秀坐同副承旨尹致性坐直注書鄭文始病一員未差假注書具得魯仕李允謙仕直事變假注書尹致永仕
정조 18년
藥房提調徐有防行左承旨沈晉賢啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道
정조 18년
尹致性啓曰今日殿座時別侍衛不可不備兵曹判書具庠卽爲牌招何如傳曰允
정조 18년
沈晉賢啓曰今日殿座時承旨當爲備員都承旨沈煥之不爲仕進所當請牌而拘於廳規不得請牌何以爲之敢稟傳曰今姑許遞令該曹口傳付軍職使之進參於次對
정조 18년
沈晉賢以內醫院提調意啓曰副提調沈煥之謂有身病今日問安不爲仕進卽爲牌招何如傳曰已許遞都承旨前望單子入之待下批牌招察任
정조 18년
尹致性啓曰因漢城府草記武一所監試官以李碩遠捧現告以入矣卽聞犯科者非臺監李碩遠乃是都廳監察郭林福云傳旨以郭林福更爲捧入而漢城府草記中不能區別以致現告之誤捧當該堂上推考警責何如傳曰然則百步外量箭都廳官所爲試官之未及照察似然罷職分揀雖曰同一監察旣與監試官之臺監體貌差異定配過矣拿處奪告身放送事分付
정조 18년
傳于尹致性曰抄啓文臣親試兼行於今日
정조 18년
兩司前望單子入之執義尹在醇持平李之聃趙德潤正言李允行李心傳大司憲李𡊠掌令趙章漢兪漢人大司諫洪明浩司諫申大尹落點
정조 18년
以次對進不進單子傳于尹致性曰吏兵判之稱病可惑其外諸堂稱病駭然一竝嚴飭入侍徐有臣聞有實病而趙鎭寬之病過矣卽爲牌招入侍
정조 18년
大司憲前望單子入之洪明浩落點
정조 18년
尹致性啓曰卽者義禁府都事來言右議政李秉模今方待命於金吾門外係是大臣去就敢啓傳曰知道
정조 18년
尹致性啓曰議政府錄事來言右議政李秉模嚴敎之下罪著溺職惶懍震越罔知攸措走伏金吾門外恭俟鈇鉞之誅云仍納命召何以爲之敢稟傳曰批答出以入侍傳敎
정조 18년
尹致性啓義禁府都事來言左議政金履素今方待命於金吾門外云係是大臣去就敢啓傳曰知道
정조 18년
尹致性啓曰卽者議政府錄事來言左議政金履素以爲卽伏聞賓筵下敎罪著曠瘝跡涉偃便萬萬震懍求死不得走伏金吾門外恭俟鈇鉞之誅云仍納命召何以爲之敢稟傳曰批答出以入侍傳敎
정조 18년
尹致性啓曰卽者議政府錄事來言左議政金履素以爲金吾胥命之中伏承命召還傳之命且伏奉傳敎下者誨諭嚴截益覺負犯之至重震剝罔措求死不得仍爲席藁泥首以俟金木之誅云仍納命召何以爲之敢稟傳曰勿待命事遣史官傳諭仍傳命召
정조 18년
以尹寅基囚單子傳于李晉秀曰分揀放送
정조 18년
以趙德溥囚單子傳于洪仁浩曰分揀放送
정조 18년
以慶尙監司趙鎭宅狀啓農形馳啓事傳于洪仁浩曰近以畿甸兩湖之去卄七八風勢爲憂慮不遑寢食卽見嶺伯狀聞本道則伊日有雨無風雨反爲益言念民事萬萬幸甚巡路所見旣若此則道內列邑亦皆同然乎否更令遍問狀聞兩湖其後日氣之朝霧晝曝夜涼或有一分之益而今日又此霏微霜信之漸退可知貼地之禾稼或能索種云乎竝令切勿諱災亦勿過實一從所見更卽狀聞以紓宵旰之念事令廟堂分付三道道臣
정조 18년
兵曹以申大謙爲禁軍別將
정조 18년
尹致性以御營廳言啓曰本廳千摠李煜身病甚重勢難察任改差何如傳曰允
정조 18년
尹致性以武一所試官意啓曰臣等直詣試所今日卯時開場自玄字木箭仍爲試取之意敢啓傳曰知道
정조 18년
尹致性以武一所試官意啓曰臣所今日木箭擧子八十九人畢試內入格具三矢十三人二矢十六人一矢二十人昨日入格八十人合爲一百二十九人而仍自天字鐵箭試取之意敢啓傳曰知道
정조 18년
尹致性以武一所試官意啓曰臣所今日鐵箭應射擧子自天字至黃字半字一百二十九人內具三矢三十五人二矢三人入格合爲三十八人而日暮姑停之意敢啓傳曰知道
정조 18년
尹致性以式年武二所試官意啓曰臣所今日平明開場應射擧子自玄字半字木箭仍爲試取之意敢啓傳曰知道
정조 18년
尹致性以式年武二所試官意啓曰臣所今日鐵箭應射擧子爲一百二人而自天字至玄字半字入格九十七人內三矢入格八十三人二矢入格十人一矢入格四人矣鐵箭今已畢試片箭鱗次試取之意敢啓傳曰知道
정조 18년
尹致性以式年武二所試官意啓曰臣所今日片箭應射擧子爲九十七人而自天字至玄字半字入格五人內貫一中一人邊一中四人矣片箭今已畢試騎芻鱗次試取之意敢啓傳曰知道
정조 18년
尹致性以式年武二所試官意啓曰臣所今日騎芻應射擧子九十七人內入格二人未及試取爲九十二人矣日暮姑停之意敢啓傳曰知道
정조 18년
尹致性以義禁府言啓曰前承旨李益運黑山島勿限年定配勿揀赦典事承傳啓下矣李益運全羅道羅州牧黑山島勿限年定配勿揀赦典而以承傳內辭意具罪目依例發遣府書吏押送配所之意敢啓傳曰知道
정조 18년
刑曹啓目粘連海州牧殺獄罪人金千才段各別嚴訊期於得情爲旀黃州牧殺獄罪人吳北述段各別嚴訊期於償命爲旀鳳山郡殺獄罪人洪五金段各別嚴訊期於取服爲旀遂安郡殺獄罪人金日宅段各別嚴訊期於得情何如判付啓海州囚金千才段多人共敺下手重者爲正犯則正犯之非五良而乃千才無可疑然三箇漢互相爭鬨也牛飮役酒始因墦間之醉狼藉謔戲轉成泥中之鬪此拳彼脚之連出東倒西歪之不省歇地緩着者生要處緊觸者死死固不幸生亦罔生何嘗有一分必殺之意乎大凡殺獄償其殺而已必殺非必殺不可區而別之而生者之招死者之言皆云相與詼諧末乃鬪鬨云云中情所發不謀而同雖貸千才之一縷可使生者無冤千才身乙除尋常各別嚴刑絶島定配道臣問備依回啓施行爲旀黃州囚吳北述段吳哥一人朴哥五人朴載春被打致命則打之者似不出於北述北述段依回啓施行爲旀鳳山囚洪五金段盜賊接主人以官令推捉則推捉而已焉敢私自毆打毆打除良亂用鐵鞭至於折骨此而容貸平民何以聊生索錢旣露本色則墮牛都係粧撰五金段嚴刑得情爲旀沈全若或逃避他邑則移文捉來何所不可而乃有猾狡越境殺死之讎當該守令査出施以譴罷之典以懲其平日不能檢束之罪爲旀遂安囚金日宅段三人之醉謔轉至鬪鬨與海州金千才之獄一般千才旣貸性命日宅宜無異同互閱兩案才守則曰五良捽髮千才踢腎是如爲旀春延則曰日宅毆打太寬挽止是如兺除良日宅之衣笠裂失太寬之衣笠自如者亦可驗一漢則滾鬪一漢則救解之證左比之三人之互相拳踢或猛或歇有間焉耳春延昨日相詰不過一戲之說雖可見日宅之亶在弄假成眞非出用意故殺而獄體至重不可以同出醉中遽施一例闊狹之政卿等意見果何如更爲看詳論理草記爲良如敎
정조 18년
領議政洪樂性箚曰伏以臣卽伏聞以今日賓對大臣備堂之多有懸病筵敎截嚴臣亦懸病中一人也伏不勝萬萬惶懍方走伏金吾仰請嚴譴矣卽於路次府吏來傳政院所報聖念特軫賤臣衰病至有勿令胥命之敎臣於是尤切感惶靡所容措恩敎之下不敢違慢不得不徑還私次而寵渥徒隆義分全虧伏枕隕越一倍悚蹙仍伏念臣之病狀日就添加俱係貞痼不比一時疾恙而最是眞元積敗風痰愈肆神精轉益昏瞀氣息轉益凘綴日夕奄奄宛轉床笫況復腋脚癤腫日益浸盛痛楚倍劇扶人動作亦極艱辛以此症形時月之內趨走供職其勢末由每當藥院候班賓廳日次輒以稱病爲常自犯瘝曠之誅奚暇能責人而董率哉伏乞聖明俯垂諒察亟賜威罰勘臣前後曠職之罪仍遞臣本兼諸任俾廟務無闕殘喘獲延焉云云答曰省疏具悉卿懇臥閤安心筵敎丁寧今此箚引反涉於瀆屑更須安心以時造朝仍傳曰此批答遣史官傳諭
정조 18년
藝文館提學金載瓚疏曰伏以臣旬日之間三上章而三辭職矣一辭而恩益重再辭而官愈盛凡有所辭輒進一官今叨此尤萬萬不敢當之職其所以辭者乃所以要也辭之則義不敢也不辭則情至迫也跼高履厚若無止屆何由使苦心血懇仰格我慈覆之天也噫日昨守禦使之命聖心爲念先臣特簡推及臣身記故拊孤恩言曠古伊日之自筵退者至或爲臣而感激歔唏臣五內如墜聲淚交失實不知何以爲心也嗚呼殿下記念先臣者以其心也先臣之事我殿下者亦以心也先臣之心沖素謹畏以進爲退以是而持躬以是而報國且以是留戒于臣一是心無替此先臣所以受知于殿下垂庇于臣身者也今殿下錄臣而用臣者非爲臣也謂臣是先臣之子也儻以視先臣之念視臣臣以先臣之心爲心上而任之順其方下而事之率是道進不獲戾于朝退不忝先于家則是殿下特達之恩克全於終始先臣不昧之心庶伸於存沒泉路有知必當隕結而今乃超擢則太驟兜攬則無漸秉銓衝而歷遍館閣佩戒符而兼管保障而顧其間纔數朔有餘日矣人事所召物理必徵不壹則沛匪朝伊夕若使先臣尙在則必當執臣之手遑遑䕤號於天地父母之前也噫殿下之記念先臣恩至渥也德至厚也而亦何不念保其後全其家始可爲不忘其人之至恩至德也哉況伏念臣年紀未衰四大無疾若使循序任使材器相當則趨走供職殫竭爲期追先臣未卒之志報殿下罔極之恩者何患無鎭長日月而今乃以一世華要同時竝湊有若非臣莫可如將不及者然此不但臣一己之私憂淸朝用人之政將何以鎭物情而服民志也哉至於以若綿材受若重任決知其有僨無幸而語近例讓義有不敢有不暇復事煩陳而只以中心之切切懇迫者疾聲仰籲伏乞聖慈惻然垂恤亟收守禦新命俾得以仰戴恩造俯全微忱千萬至祝云云答曰省疏具悉卿其勿辭行公
정조 18년
左尹趙鎭寬疏曰伏以天休滋至玉候遄復祇謁廟宮宸慕克伸臣民慶忭曷有其極仍伏念臣之受恩千古一人耳自先臣遭罹以來蒙被我殿下罔極之德與天同大凡所以昭雪而薰沐之前後非一臣每奉恩言不啻若寒谷之遇春風顚根枯荄固已欣欣向榮矣至於六月十六日處分卽先臣再生之日也孤露不死得有是日母子家人發蒙覩天如夢如癡且驚且喜幽明之際如聞嘆息穹壤之間只有涕淚而已嗚呼政注一着是先臣難暴之情而天日在上徹底昭晳者已有年所則彼關西一事特影子耳然而繭絲乃其自效也怨則積焉脂膏卽其所處也誣則厚焉卒之金穀之案齊于北斗噫蔣堂之失人心治太嚴也臨安官錢七十萬非理之罔也而世無程叔子之明辨又孰肯爲吉陽訟冤乎臣之抱玆至痛十九年矣間嘗血書籲天聖批惻怛而特以事會之遷拖伸暴無期幸際我邦承千一之慶辰孝理所及特垂提飭先之以繡覈申之以籌議於是乎恩綍屢百言昭然日星條條區別字字洞辨不惟明其誣從以暴其心從古人臣之伸誣亦何限而未有如臣父之所被者臣雖萬萬糜粉其何以少答天地之恩哉抑臣有隱恫於中焉臣於先臣任事之日拘馬之齒已長而內不能贊其政外不能弭其謗竟使臣父飮恨而臣則視息地上爲子不孝乃至於此顧安所藉手事君而自蒙湔滌以後未踰三朔亞尹禁堂除誥聯翩臣惶霣感激五情惝怳急於叩謝一未敢辭巽昔人所謂不如是則不足以仰承德意正爲臣說也重入脩門間躡文陛以半生屛伏之蹤復瞻尺五之天超坑坎而登雲霄未足喩其榮也雖卽日退死亦尙何憾忽於千不近萬不當之地又有此籌司新命嗚呼此何擧也臣於太室陪香之所吏報踵至臣三聞然後知其傳之非妄四體震掉莫知其所以及奉恩敎下者至擧先臣未卒之志臣伏讀未半聲淚俱發誠以先臣受知於殿下如此之深丹書纔洗衮褒遽加不以臣不肖而俾繩其武嗚呼臣之有今日卽先臣之遭逢也先臣之志事亦是臣今日之心也然而先臣歷試外內踐履固多臣則無是也自來迂疎處窮愈甚猝使之與聞廟謨得不駭四方之聽哉嗚呼先臣之報國一念生死向前以臣不肖雖無能爲役而苟效涓埃湯火如飴豈敢自沮以負先臣之心哉然於榮道一步惴惴恐恐有若蹈虎尾而涉春氷況臣老母積憂所薰餘悸成疾日夕敎臣者恩造之前戀慕之義也恩造以後滿盈之戒也自聞此報一則感涕一則憂懼若置臣於百尺竿上寢息不寧臣將何以慰解之乎賓對有命天牌繼臨自顧此身非臣所有去就辭受固宜一聽於天抑臣切有請焉詩不云乎顚之倒之趨走之謂也遐不作人成就之謂也殿下欲使臣趨走之乎抑欲成就之乎濟濟淸朝去一拙澁之物豈不有關於朱子所謂風俗之盛衰者乎伏乞聖明哀而察之籌堂恩差亟命反汗見帶諸任竝許鐫改仍令選部勿復檢擧俾臣得以退守先臣之松楸歌咏聖世之樸不勝萬幸答曰省疏具悉卿其勿辭行公
정조 18년
左副承旨李益運疏曰伏以臣上干蔑分之罪下負拚命之誅撫念情蹤自悚自愧杜門自訟如窮無歸不意殿下克恢藏疾之量特紆收簪之恩數日之間除旨聯翩霜雪雨露罔非至敎恩山德海與天無極驚惶感激臣情失守良久悸定涕泣交流仍念臣以人則至孱劣也以識則至昏瞢也言議風采何嘗彷彿於耳目之寄而天賦之彝磨滅不得鸇逐之心生死以之嶺海斧鉞九死靡悔向者薇垣點下之恩乃在臺廳長鎖之餘臣惛不自量觸冒威靈庶幾天心開悟義理獲伸殿下之所以處之者一切反是寸紙春秋置之有無之間擧世公議依舊伈泄而止此豈平日所望於聖明也哉只緣臣誠未格天言不見孚衮闕則遂非而文過臺啓則有傳而無批一則臣罪二則臣罪伊日分義之壞損擧措之駭妄有不暇恤而合啓之尙未登徹臣罪當死死爲不瞑之鬼生又戴罪之身其生其死無往非罪從今以往臣當囚言息影含恩訟愆以爲未死前自靖而已豈可但貪恩戀寵揚揚於近密之列哉此臣所以撫躬自悼求死不得者也且念臣頂踵毛髮罔非恩造夷險燥濕生死向前死且不避言敢不盡盡言而死則死亦榮矣我殿下御極以來百爲鼎新明侔日月德合乾坤奮發睿智策勵群工躬堯舜之都兪酌商周之文質尤於義理之分析以毫縷郅隆之化朝夕可致何嘗有一事之過中一言之失平而忽於夏秋以來事屬懲討必欲漫漶絲綸之間動拂群情雖以日前事言之三司之啓單臺聽批在古無聞得來喪性之一姜儐深夜臺省勒使承聆彼儐固無足道而此亦殿下之過擧也又況搢紳之間人鬼雜糅近日之差除陞擢至及於凶醜罔赦之類此又殿下過擧之過擧也殿下於討逆一事終始箝勒觸處顚倒雖或快心於一時之私恩恐不可以垂法於天下萬世矣殺臣等十倍國未必削而封置數紙畢竟不徹則存亡如一髮思之及此不覺懍然臣於見職豈或爲揚揚出膺之計而昨於召牌之下陳疏見阻坐犯違傲聖飭截嚴臣徒懷嚴畏冒沒祗肅而抑臣別有所恧蹙不自安者近者三司之臣沬血飮泣以疏以箚日積公車而禁令便作金石喉院一例退却若使臣拚棄廉防因仍蹲據凡係朝紳懲討之章不揆義理惟順聖旨一切斥退不少留難則自顧初心寧不矛盾此所以前後除旨之下不敢爲蠢動之計者也纔肅恩命冞增愧恧而又況臺啓出納該房主之臣在該房而姑舍前日手傳之紙更捧別人新發之啓則有靦面目人謂斯何此尤臣難冒之一端殿座有命進身無路退伏禁扃之外敢陳必遞之義誠非得已豈臣之所樂爲也伏願殿下察臣情地之危苦亟削臣所帶之職以肅朝綱以安私分焉云云
정조 18년
行都承旨黃昇源坐行左承旨沈晉賢坐右承旨洪仁浩坐左副承旨李羽晉坐直右副承旨未差同副承旨金啓洛坐注書鄭文始病一員未差假注書具得魯仕直一員未差事變假注書尹致永仕
정조 18년
沈晉賢啓曰明日再明日國忌齋戒正日相値視事頉稟之意敢啓傳曰知道
정조 18년
洪仁浩啓曰大司憲洪明浩呈辭執義掌令二員持平二員未差監察茶時之意敢啓傳曰知道
정조 18년
洪仁浩啓曰禁衛營將官來言今日本營軍兵日次私習云矣敢啓傳曰雨勢如此後日次爲之
정조 18년
洪仁浩啓曰御營廳將官來言今日本廳軍兵日次私習云矣敢啓傳曰雨勢如此後日次爲之
정조 18년
沈晉賢啓曰成均博士韓啓翼旣呈肅單不爲入來事體所在極爲駭然所當重勘而本院請推之外無他可施之罰何以爲之敢稟傳曰爲先推考
정조 18년
傳于沈晉賢曰日次儒生殿講時講居首純通幼學許珨上齋生應製賦居首二中一進士李日煒詔居首三上進士姜履元竝直赴會試講通幼學玄在淡李惟采李泳夏金益耜宋應圭賦二中二進士李章垕各給二分賦二下生員金鎰詔三中進士金明淳安光宇趙學春賦三上生員金處巖各給一分賦三下進士宋文顯洪準源詔三下生員尹永輝李是釬各紙一卷賜給其餘講之略粗製之次上竝勿論
정조 18년
洪仁浩啓曰臺啓事體何等嚴重而昨日大司諫朴基正等避嫌啓辭批答換書以大司憲洪明浩避嫌啓批至於入啓啓下之境原啓辭今方改書以入而臣之矇然捧入萬萬惶悚當該注書所當重勘而本院請推之外無他可施之罰何以爲之敢稟傳曰爾則禁推注書拿處
정조 18년
以武二所初試榜目傳于洪仁浩曰法令一定之後自當信如金石況科規乎鐵箭木箭之只計退步甚無義故以竝計防牌步數事帳殿試射已有定式大小科場亦皆依此爲之之意受敎丁寧今春庭試亦爲遵行則觀此榜目只計退步事之駭然莫甚於此當該上試官及訓鍊院公事堂上罷職參試官令該府拿問處之此蓋首差備無狀之致令該院首堂嚴棍懲礪後草記榜目改修正雖以承宣言之乃父之奉承傳擧行之事慢若不知循例捧入當該承旨爲先罷職亦爲拿問嚴處此後令兵曹載之科擧及試射節目俾勿違越
정조 18년
黃昇源啓曰同副承旨尹致性禁推事命下矣依定式遞差傳旨捧入之意敢啓傳曰知道
정조 18년
黃昇源啓曰吏曹郞廳來言承旨有闕政事取稟傳曰當日爲之參判前望單子入之
정조 18년
傳于黃昇源曰前應敎李相璜仍任牌招察任
정조 18년
傳于黃昇源曰何時下敎尙不備員擧行朝體所在是豈敬禮之意乎玉堂有闕之代今日政以在京無故人差出待下批牌招察任今日內擧行太常合坐亦於今日爲之兩司亦爲待下批牌招政府啓目今日爲之舍人之久在爲弊不些待啓下移除他職
정조 18년
洪仁浩啓曰卽者議政府錄事來言左議政金履素以爲伏俟嚴勘之中荐伏承勿待命之敎誨諭之恩言雖出涵容自作之罪孽愈覺彰露心神轉益震越情踪轉益窮蹙跼天蹐地求死不得負此罔赦之罪未蒙金木之典偃處城闉之內尤非義分之敢安今方轉向縣獄泥首席藁恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召此時畿邑民事大臣之滯留豈不害及小民益覺捫舌之戒更添察眉之苦卽爲入城以便予心事一體傳諭
정조 18년
洪仁浩啓曰左議政金履素又使錄事來言卽於史官之回雖伏承勿胥命之敎而有罪未勘窮蹙轉甚不敢冒歸私次仍爲伏俟金木之典云仍納命召何以爲之敢稟傳曰昨因左相之獨入有所筵敎卿之及登筵席非言病而似言病笑中談話若有諷意予安得不起惑登筵者亦安得不致訝乎捫舌之諭亶出無隱命召之隨傳隨納竊恐後懷常分安心勿待命以爲具僚盡分之柯則事遣史官傳諭仍傳命召
정조 18년
沈晉賢以弘文館言啓曰本館上番闕直事甚未安今日政新除授玉堂待下批仍卽牌招以爲推移入直之地何如傳曰允
정조 18년
有政吏批判書李致中進參判洪明浩病參議未差行都承旨黃昇源進以金啓洛李羽晉爲承旨李鼎揆爲大司憲李昌漢爲大司諫許晊爲執義韓光植爲司諫曺允遂柳頤玄爲掌令李萬榮李重蓮爲持平金熙采爲獻納鄭晩錫李東冕爲正言尹光普爲校理尹悌東爲副校理尹行直爲副修撰徐鼎修爲禮曹判書洪樂淵爲軍資正金綱爲南部都事兪應煥爲童蒙敎官承文博士單朴鼎元承文副正字單李漢
정조 18년
再政以成德雨爲副應敎權坪爲副校理任希存爲副修撰閔鍾顯爲司圃提調鄭尙愚爲司僕正尹寅基爲掌樂正洪樂敏洪秉臣爲吏曹佐郞崔性烈爲監察應敎單李相璜仍任事承傳
정조 18년
兵批判書具庠病參判柳誼入直進參議兪漢寧病參知尹長烈病右承旨洪仁浩進副護軍高宅謙洪克浩兪漢人姜文會趙章漢鄭東觀李相璜副司直閔台爀韓晩裕沈鏗尹序東安策權坪任希存韓光植尹羽烈李益洙李瑞朝李之聃趙德潤朴基正副司果尹益烈鄭履綏尹行直李允行李重蓮洪守榮以上竝單付
정조 18년
兵曹口傳政事副司直金載翼
정조 18년
黃昇源啓曰新除授左副承旨李羽晉同副承旨金啓洛竝卽牌招察任何如傳曰允
정조 18년
李羽晉啓曰紙品過厚之弊飭敎何如而今番監試初試二所榜目紙品及式年文科初試二所榜目紙品俱涉過厚極爲駭然當該上試官及應辦官所當重勘而本院請推之外無他可施之罰何以爲之敢稟傳曰竝拿處
정조 18년
以尹致性囚單子傳于李羽晉曰分揀放送
정조 18년
沈晉賢以承文院都提調意啓曰奉安閣修改之役今已完畢文書亦爲還安權安所守直郞廳出直之意敢啓傳曰知道
정조 18년
金啓洛以兵曹言啓曰依下敎行首備邊郞尹之謙決棍二十度之意敢啓傳曰知道
정조 18년
金啓洛以武一所試官意啓曰臣所今日平明開場自天字鐵箭仍爲試取之意敢啓傳曰知道
정조 18년
金啓洛以武一所試官意啓曰臣所今日鐵箭應射擧子九十一人內具三矢入格六十人二矢八人一矢二人昨日入格三十八人合爲一百八人而仍自天字片箭試取之意敢啓傳曰知道
정조 18년
金啓洛以武一所試官意啓曰臣所今日片箭應射擧子自天字至黃字半字一百七人內貫一中二人邊一中四人入格合爲六人而仍自天字騎芻試取之意敢啓傳曰知道
정조 18년
金啓洛以武一所試官意啓曰臣所今日騎芻應射擧子自天字至黃字半字一百七人內一中入格爲十人而仍自天字鳥銃四貫革試放之意敢啓傳曰知道
정조 18년
金啓洛以武一所試官意啓曰臣所今日鳥銃應放擧子自天字至黃字半字一百七人內貫一中三人邊三中一人邊二中二人邊一中五人入格合爲十一人而天字未畢試日暮姑停之意敢啓傳曰知道
정조 18년
金啓洛以式年武二所試官意啓曰臣所今日平明開場應射擧子騎芻自天字半字仍爲試取之意敢啓傳曰知道
정조 18년
金啓洛以式年武二所試官意啓曰臣所今日自玄字半字木箭試取入格十九人昨日入格八十三人合爲一百二人內三矢入格五十九人二矢入格二十四人一矢入格十九人矣木箭今已畢試鐵箭鱗次試取之意敢啓傳曰知道
정조 18년
金啓洛以式年武二所試官意啓曰臣所今日騎芻自天字半字至玄字半字入格八人昨日入格二人合爲十人內二中入格一人一中入格九人矣騎芻今已畢試鳥銃鱗次試放之意敢啓傳曰知道
정조 18년
金啓洛以式年武二所試官意啓曰臣所今日騎槍應試擧子九十七人內無一人入格而各技皆已畢試仍爲計劃修正榜目之意敢啓傳曰知道
정조 18년
李羽晉以義禁府言啓曰武科東堂初試一所都廳監察郭林福拿處奪告身放送事傳旨啓下矣郭林福今已拿囚以制書有違律杖一百收贖告身盡行進奪放送之意敢啓傳曰知道
정조 18년
李羽晉以義禁府言啓曰罪人徐有和爲先具格嚴囚事命下矣罪人徐有和着枷杻足鎖移囚南間之意敢啓傳曰知道枷杻足鎖姑除可也
정조 18년
禁府啓目前修撰趙弘鎭原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓未曾聞其不文而規例亦非久蟄以後新式告君之辭其敢若是矛盾乎爲良如敎
정조 18년
又啓目崇陵齋郞申奭相更招云云問目內辭緣泛稱遲晩刑推得情何如判付啓後勿如是之意嚴飭放送爲良如敎
정조 18년
刑曹啓目粘連公州殺獄罪人李日得段更加訊推期於得情初檢官竝從重推考爲白乎旀木川縣殺獄罪人沈福永段各別嚴訊期於取服當該檢官推考爲白乎旀文義縣殺獄罪人趙完璧段連加嚴訊期於取服何如判付啓公州囚李日得段他人鬪鬨拔刀而入卽常漢之例習日得之替當大石緊踢學奉證案昭著更無可疑事端起於大石學奉之向大石困辱果如何則大石之終無一番下手似無是理兺除良屍親則曰日得足踢之後大石同力蹴打云而尊位看證之招皆曰不見大石之犯手云者能不曲護而然乎況旀燒糞送鷄雖曰日得之指揮執跡而論終涉殊常不可以暗踢之脫空行賂之歸虛處遽然置之末減之科保授是在尹大石與日得更加査究爲有矣兩囚旣在營下道臣親執擧行別具意見狀聞事分付爲旀木川囚沈福永段速死之處至硬之器隨手而傷卽地而斃於此斷案已成是置所謂福永班之窮者所謂本伊民之頑者割耕靳貸侵凌多端甚至曰汝曰爾云則隣比之誼斷矣貴賤之分掃矣爲福永者耐血氣不得或不是異事而塞路斷蔥先失其道擧鍬破頭因至於死昔何疲殘低首受困是如可今何獰慝惟意行兇是隱喩自觸云云因病云云多見其出於窘遁分付道臣別加査究期於得情爲旀兩邑檢官問備事實因之無嫌字多亦有朝令竝只置之爲旀文義囚趙完璧段傷處旣合法文看證亦甚丁寧不待乞和與逃躱情節已綻露且況罪汰而假稱官差憑是而蔑視殘氓敺之踢之恣意行惡以至於殺越人命則不可以乘醉迷亂不省人事爲寬恕之端嚴飭推官更加訊推如有別般疑端須卽報營啓聞否則期於輸款俾洩死者之齎鬱事分付道臣爲良如敎
정조 18년
又啓目粘連中和府殺獄罪人李成三各別嚴訊期於取服何如判付啓道啓曹讞無甚參差兺除良觀於死者之卽日致斃犯者之三年在逃外面獄情渠難倖逭中和囚李成三段依回啓施行爲良如敎
정조 18년
敎統制使李得濟書王若曰揀一代制閫之器而難其人委三道管轄之權最重是任予心惟簡僉議攸同眷玆海東之關防最彼嶠南之都統明組練備陰雨設施餘數百年峙糇糧據要衝管領殆幾千里直壓鯨鯢之窟控蠻荊以鐵砲龜船都摠龍驤之師壯樓櫓於金鉞豹纛伊來節制之疎漏久矣升平之恬嬉編伍浦戶之多空衆瘼漸痼於凋瘵儲峙舳艫之虛擁戎政任它於疎虞地是保障金湯久失備豫之策時則折衝罇爼宜畀釐革之材惟卿簪紳名家鞱靲令望將門著克肖之美前後之歷試旣多利器懋盡職之誠外內之聲譽亦菀制閫節於海關出自喉舌之班托禁旅於干城久作爪牙之用玆授卿以三道統制使兼慶尙右道水軍節度使卿其祗服寵命益殫壯猷繕甲峙糧備警急於不日運籌蘇瘼殫綢繆於未陰謬習除鞭靴之供勿循效嚬之套弊政蠲魚鹽之稅宜思息肩之方自餘臨事弛張亦宜隨便區劃於戲閑山之壁壘入望寧忘龍蛇之餘羞轅門之旌旗生光庶藉虎豹之雄略故玆故示想宜知悉知製敎尹悌東製進
정조 18년
日次儒生殿講時上齋生應製御考榜賦二中一進士李日煒父亨植直赴會試二中二進士李章垕父逈二下生員金鎰父載恪以上給二分三上生員金處巖父養直給一分三下進士宋文顯父弼休生員洪準源父直人以上各紙一卷次上進士洪始杰父綎進士尹浣父之鐸進士金鎭白父玉基詔倍畫三上進士姜履元父忱直赴會試三中進士金明淳父履慶生父履基進士安光宇父構進士趙學春父德泂以上各給二分三下進士尹永輝父恒鎭生員李是釬父載爀以上各紙一卷次上生員金鑢父載七生員韓啓重父尙默進士閔鍾吉父頤世生員鄭遂龜父師赫
정조 18년
御題謂公曁曁公來于于賦進士李日煒二中一戎車嘽於出師彼南仲則赫赫皇靈濯而欲藉武夫洸而方棘胡旆旆兮𣄣斯公之來兮舒而推無疾於驅爾驗有泰於鎭此來何暮於我公全一蜀而騷騷人雪山而誰重兵潢池而敢嘯其言訛而士佻徯雅量而方蘇于時憂也孔殷帝曰欽哉堂堂車彭彭於十乘旆央央於重英宜汲汲焉啓行豈其虛而其徐猗我侯之度量以鎭物爲先務移襄陽之緩帶儼渤海之單車眉隱隱而氣舒象王師之春和環士女而跂予望車塵兮何像應業業於方叔當桓桓於師尙瞻馬首之自東僕夫胡爲緩驅雷宜迅於昔料日欲舒於今來徐徐鞭以五馬若無憂於四方人波蕩而佻輕公山岳而凝重我覯子之行止蓋其儀也棣棣觀者堵而嘖嘖曁曰何而于何琴單父而已調柝重門而豈警戒容斂以禮容若春日之載陽公素有此德量養得來於生平寧毫釐之着忙渾一身之安徐師中吉以丈人蜀自此而無虞憂已釋於渙氷安可措於泰盤西人欣而胥告于其來兮何遲莅三巴而底治整一器而自油傳美事於靑史獻短章於丹戺
정조 18년
御題擬漢命列侯諸將毋敢隱朕各言其情詔進士姜履元三上皇帝若曰中原塵晴南宮酒暖英雄下馬山河按一天之圖將士趨鵷風雲屬八年之暇惟朕視卿等猶魚有水歸我者如鳥擇地一自起於沛而封於巴遂成君臣際會所以危則將而安則相殆若父子家人何幸宇宙統一之功寔賴塵埃屈群之力風櫛雨沐豈敢忘當時之勞海晏天淸不圖有今日之樂晉文侯席上方論十九年之勳魯聖人筵前要觀二三子之志況當乾坤之初定宜先上下之盡情韓不如蕭不如是豈自歉之語漢所以楚所以必有可言者存自知者明我得三良臣之助不敗何待彼失一亞父之賢方當經營天下之餘迨此暇矣惟其閱歷軍中之事亦可言乎一堂之有酒有肴何妨與卿閒話兩雄之或勝或敗俾各爲朕竭論玆切予欲聞之心爰降汝亦言之命咨爾列侯諸將等予何致此爾無隱吾投戈經邦乃知是日之皇帝傾囷倒廩無非微時之故人於戲盍各言之自此定也龍顔帶醉方多享樽爼之歡鴻臚引班誰復擊劍柱之失丹書鐵券齊趨十八人之元功廣廈細氈永貽億萬年之治法故玆詔示想宜知悉
정조 18년
甲寅九月初六日辰時上御重熙堂左承旨入侍時行左承旨沈晉賢假注書具得魯記注官金良倜承膺祚以次進伏訖上命晉賢讀公事書判付上曰右承旨入侍出榻敎賤臣承命出傳與洪仁浩偕入進伏命書榻敎曰進御加味逍遙散一貼煎入晉賢曰文二所試官兵曹參知金載翼本職纔已許遞矣時無職名令該曹口傳付軍職何如上曰依爲之出擧條仍命退承史以次退出
정조 18년
行都承旨黃昇源坐行左承旨沈晉賢坐右承旨洪仁浩坐直左副承旨李羽晉坐右副承旨金啓洛坐直同副承旨南公轍坐注書鄭文始拿處一員未差假注書具得魯仕直一員未差事變假注書李東萬仕
정조 18년
沈晉賢啓曰來十一日朝參日次矣敢稟傳曰停
정조 18년
沈晉賢啓曰來十一日輪對日次矣敢稟傳曰爲之
정조 18년
金啓洛啓曰禁衛營將官來言今日本營軍兵日次私習云矣敢啓傳曰後日次爲之
정조 18년
金啓洛啓曰御營廳將官來言今日本廳軍兵日次私習云矣敢啓傳曰後日次爲之
정조 18년
黃昇源啓曰有司堂上沈頤之依下敎來待矣傳曰入侍
정조 18년
傳于黃昇源曰承旨前望單子入之待下批牌招察任
정조 18년
備忘記統制使李得濟下直長弓一張長箭一部片箭一部筒兒一箇賜給
정조 18년
沈晉賢啓曰科場事體何等嚴重而今此式年文科初試二所優等試券不爲書等事未前有萬萬駭然臣之矇然捧入不勝惶恐而當該諸試官所當重勘而本院請推之外無他可施之罰何以爲之敢稟傳曰今聞事實雖曰規例爲然稱以御覽件一等試券枝同書二張云名以科場豈有朱草二張乎況忘却書等以致現露可謂兩罪俱發當該試官爲先拿囚勘罪律名令該府問于大臣草記謬例自謬例科規自科規則枝同謄錄官一依試官分付擧行亦甚駭然一體拿處仍令禮曹枚擧此條載之科擧節目俾勿襲謬
정조 18년
李羽晉啓曰獻納金熙采以武二所參試官拿問處之事命下矣依定式遞差傳旨捧入之意敢啓傳曰知道
정조 18년
兵曹以柳孝源爲右邊捕盜大將
정조 18년
沈晉賢啓曰卒奉朝賀鄭存謙諡號今日當爲署經而諫院諸臺或在外或未差不得擧行云未差之代今日政差出以爲備員署經之地何如傳曰與憲府在外及未肅拜諸臺許遞今日政差出待下批牌招
정조 18년
傳于黃昇源曰詞訟劇任也亞尹中老病者難責筋力許遞今日政差出待下批牌招察任
정조 18년
黃昇源以吏曹言啓曰成均館典籍鄭魯榮呈狀內矣身親病萬分危劇時月之內實無離捨供職之望云勢難强令察任今姑改差何如傳曰允
정조 18년
有政吏批判書李致中進參判洪明浩進參議未差行都承旨黃昇源進以奉朝賀鄭存謙爲文安吏曹判書李宗白爲貞敏贈吏曹判書金弘翼爲忠愍贈詩山君正叔爲文愍贈江寧君祺爲文景工曹判書鄭運維爲翼端判敦寧鄭昌聖爲靖簡贈江寧君祺贈職事承傳
정조 18년
再政以李聖圭爲大司憲朴基正爲大司諫申大尹爲司諫李景溟爲掌令洪秉臣李瑞朝爲持平李東宇李元八爲正言朴崙壽爲副修撰李肇源爲司成韓致應爲獻納閔台爀爲右尹朴崙壽爲直講鄭晩錫爲典籍兵曹正郞金錫泰禮曹正郞曺亨壽相換
정조 18년
兵批判書具庠病參判柳誼入直進參議兪漢寧病參知尹長烈病右副承旨金啓洛進副護軍申大尹單付
정조 18년
沈晉賢啓曰凡朝臣諡號雖有特賜之命而資級若未準正二品則稟旨擧行例也今此江寧都正祺官階乃是正三品則雖有贈諡之命所當一番經稟而初旣循例撰狀今又議諡擬望至於入啓之境大違格例事甚未安當該諡狀撰送人諡坐追參玉堂政望擬入之銓堂俱有不察之失竝推考原望筒今已受點何以爲之敢稟傳曰諡法至嚴不可無飭若不撰狀豈無加贈當該撰狀人罷職玉堂及銓官從重推考江寧都正之節行至今不爲贈秩甚是欠事今日政加贈而諡狀及政望以君號付標事分付可也止
정조 18년
沈晉賢啓曰卒奉朝賀鄭存謙諡號憲府則旣已署經諫院則大司諫朴基正獻納韓致應正言李元八牌不進正言李東宇在外只有司諫申大尹一人無以備員擧行云何以爲之敢稟傳曰違牌臺諫更爲牌招
정조 18년
以獻納韓致應牌不進罷職傳旨傳于李羽晉曰只推更爲牌招
정조 18년
傳于南公轍曰坐直承旨入侍
정조 18년
金啓洛啓曰事變假注書尹致永身病猝重勢難察任今姑改差何如傳曰允
정조 18년
尹致永改差代以李東萬爲事變假注書
정조 18년
金啓洛啓曰參下分館付職之後職銜當書以權知承文院副正字而今此假注書三望俱以副司正書入莫重奏御文字有此不審臣之矇然捧入不勝惶恐當該注書所當重勘而本院請推之外無他可施之罰何以爲之敢稟傳曰拿處
정조 18년
注書鄭文始拿處代以朴宗京爲假注書
정조 18년
以監軍望筒傳于金啓洛曰兵曹摠府郞廳中受由及拿處人他司換差
정조 18년
記注官曺亨壽書啓臣敬奉聖批馳往諭于高陽院堂面新院里站幕議政府左議政金履素所住處則以爲俟勘之行未抵鄕獄不意王人追到中路臨宣聖批責以害及小民仍傳命召使之卽爲入城縷縷責諭萬萬惶懍臣戴罪徊徨窮無所歸而伏惟我聖上憧憧一念至以臣行止軫及民害則益知臣罪上添罪尤合萬戮到此地頭更不敢爲前進之計今將還尋回路而衷情震剝轉益罔措謹將數字先此附奏而日色侵昏勢難復路明當歸伏城外恭俟處分云矣敢啓傳曰知道
정조 18년
金啓洛以備邊司言啓曰慶尙監司趙鎭宅狀啓有問于大臣草記稟處之命矣取見其狀本則備陳綿農判歉之由仍以爲訓局保布事體自別錢木參半兵曹禁御兩營軍布木邊中又爲折半代納各衙門身貢布竝許純錢安義居昌咸陽山淸等四邑以布産之邑純錢代納新有定式依前擧行事令廟堂稟處爲請矣嶠南綿農被旱告歉之狀已入於朝家朝家之所俯燭而道臣之巡路陳請尤可見民勢切悶其在軫念之道合施優恤之政第念木綿土宜莫如嶺南各營軍需專靠於此至於砲保事體與他尤別不可輕易議到則道臣陳請廟堂許施固當十分詳愼且木綿自是旱草不可以秋後惜乾混稱一路之同歉今者道臣初不分山沿之尤甚之次只以巡過所聞見竝請代錢者太欠稱停從違之間廟堂亦無以料量分數其在事體極爲未安該道臣趙鎭宅從重推考此狀啓還下送使之區別分等更爲消詳狀聞後稟處何如傳曰允以今爲嶺民之心豈欲回下之一日遲滯而事體之外事實誠如草記一二已例亦不襯當此所以允可者然各營門各司納之一兩朔內當納者卿等量宜定限行會權退以待狀聞後回下處分事分付可也
정조 18년
金啓洛以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
李羽晉以兵曹言啓曰卽者承政院使令等招致本曹結束色書吏故該色書吏金孟聃上去則政院諸使令無數亂打至於流血狼藉之境蓋問其委折則因昨日試所榜目傳納之時近仗軍士不爲專當有此無前痛駭之事雖是闕門之外毆打自是法禁況肅肅淸禁有此乖悖之擧事極驚駭萬萬痛惡首犯使令趙龍顯韓聖孫金興采等先爲出付法司各別依律嚴治何如傳曰允此後度榜傳納一所則從金虎門院隷擧行二所則由建陽門近仗軍士擧行可也
정조 18년
南公轍以漢城府言啓曰卽者口傳下敎內注書鄭文始不知在何處令漢城府糾察跟尋後卽爲草記事命下矣卽發府吏往問於其家則注書鄭文始月前以拘忌不敢入闕今已日久而縮伏在家矣伏承下敎卽爲馳進闕下云矣敢啓傳曰然則嚴飭供職可也
정조 18년
金啓洛以武一所試官意啓曰臣所今日平明開場自天字鳥銃仍爲試取之意敢啓傳曰知道
정조 18년
金啓洛以武一所試官意啓曰臣所今日鳥銃應放擧子自天字至黃字半字七十四人內入格貫二中一人邊二中一人貫一中四人邊一中十一人昨日入格十一人合爲二十八人而騎槍仍爲試取無一人入格矣各技皆已畢試今方許劃修正出榜詣闕之意敢啓傳曰知道
정조 18년
金啓洛以訓鍊院知事意啓曰依傳敎武二所首差備官孫德秀嚴棍十五度之意敢啓傳曰知道
정조 18년
甲寅九月初七日卯時上御誠正閣都承旨與有司堂上入侍時行都承旨黃昇源假注書具得魯記注官金良倜承膺祚有司堂上沈頤之以次進伏訖上曰右承旨右副承旨入侍出榻敎賤臣承命出傳與洪仁浩金啓洛偕入進伏上命啓洛讀公事書判付上曰統制使入侍出榻敎賤臣承命出傳與李得濟偕入進伏上曰荒年諸政悉心勉力也仁浩曰新除授右邊捕盜大將柳孝源卽爲牌招傳授命召及大將牌傳令牌何如上曰依爲之出擧條仍命退諸臣以次退出
정조 18년
甲寅九月初七日未時上御重熙堂同副承旨入侍時同副承旨南公轍假注書具得魯記注官金良倜承膺祚以次進伏訖上命讀公事書判付又命書傳敎曰日前儒生應製也抄啓文臣親試同設而兩題居首不媿於儒生之作賦二中副司果權晙新印詩傳一件賜給上梁文三上權知承文副正字徐俊輔新印中庸一件賜給公轍曰本廳久任郞廳有闕之代今當自辟差出而向來定式蓋出於責成之意則銓曹之數數移擬曾無久於職之效自今以後申明定式本館自辟郞廳依他司久任郞例無得移擬他職俾有實效似好故敢此仰達矣上曰依爲之此後則依兵曹久任郞及太常久任郞官例除擬時政望懸註除非前望新通無得檢擬今日政勿拘時任三司各別擇差定式未久抛棄若此此亦有關國綱久任郞廳外凡郞毋敢入直若以代員替直則亦依下都監郞官必也草記然後代直事定式仍爲揭板施行可也出擧條仍命退承史以次退出
정조 18년
甲寅九月初七日酉時上御重熙堂坐直承旨入侍時右副承旨金啓洛記事官鄭文始記注官曺亨壽承膺祚以次進伏訖上命書傳敎曰在外亞尹許遞前望單子入之待下批牌招察任仍命退承史以次退出